तेक्वान्दो खेलाडी खड्काद्वारा उम्मेदवारी घोषणा
तेक्वान्दोका पूर्वखेलाडी तथा निर्णायक अशोक खड्काले शनिबार मंसिर ४ को आमनिर्वाचनमा प्रदेशसभाका लागि स्वतन्त्र उम्मेदवारी घोषणा गरेका छन् ।
काठमाडौँ — तेक्वान्दोका पूर्वखेलाडी तथा निर्णायक अशोक खड्काले शनिबार मंसिर ४ को आमनिर्वाचनमा प्रदेशसभाका लागि स्वतन्त्र उम्मेदवारी घोषणा गरेका छन् ।अन्तर्राष्ट्रिय स्वर्ण पदक विजेता तथा अन्तर्राष्ट्रिय रेफ्री/प्रशिक्षक खड्काले काठमाडौंको शनिबार थलीमा कार्यक्रम गरेर काठमाडौं क्षेत्र नम्बर २ (ख) बाट उम्मेदवारी घोषणा गरेका हुन् ।‘छल्नेलाई भन्दा बदल्नेलाई खोजौं, देश निर्माणका लागि युवालाई नै रोजौं’ भन्ने नारासाथ खड्काले स्वतन्त्र उम्मेदवारी घोषणा गरे । उनले युवापुस्तालाई अब देश विकासको नेतृत्व सुम्पनुपर्ने बताए । उनले जनताका आधारभूत आवश्यकता सम्बोधन गर्नका लागि शिक्षा, स्वास्थ्य, खेलकुदलगायत कुरामा आफ्नो विशेष ध्यान रहने र यसका लागि स्थानीय जनताले आफूलाई प्रदेशसभा चुनावमा मतदान गर्नेमा आफू आशावादी रहेको बताए ।कार्यक्रममा स्थानीय राजनीतिक दलका नेता कार्यकर्तादेखि स्थानीय समाजसेवी, शिक्षक, विद्यार्थी, खेलाडीलगायत सरोकारवालाले स्वतन्त्र उम्मेदवार खड्कालाई सहयोग गर्ने विश्वास दिएका छन् ।उनले आफू लामो समयदेखि खेलक्षेत्रबाट परिचित हुँदै देशको नाम विश्वभर चिनाएर अब आफ्नो क्षेत्रमा नीति निर्माण र विकासको काम लागि स्वतन्त्र उम्मेदवारी घोषणा गरेको प्रस्ट्याए ।